डोसीगांव में फ्लैट खरीदेगा कौन, यहां मल्टियों की जगह डुप्लेक्स बनाए जाएं
मल्टियां बनाने के लिए इस जगह का चयन किसने किया। इतनी दूर फ्लैट खरीदेगा कौन, मेंटेनेंस वगैरह में दिक्कत होगी। इसलिए यहां मल्टियों की जगह डुप्लेक्स बनाना ठीक रहेगा। आप उस तरह से प्लानिंग करें।
यह बात मप्र गृह निर्माण एवं अधोसंरचना विकास मंडल के अध्यक्ष कृष्णमुरारी मोघे ने शनिवार को डोसीगांव में प्रधानमंत्री आवास योजना और गृह निर्माण मंडल द्वारा बनाई जाने वाली मल्टियों के लिए चयनित जगह देखकर कही। उन्होंने जमीन का निरीक्षण कर गृह निर्माण मंडल के अधिकारियों से योजना की जानकारी ली। इसके पूर्व गंगासागर हाउसिंग बोर्ड कॉलोनी का निरीक्षण किया। डिप्टी कमिश्नर यशवंत कुमार दोहरे, कार्यपालन यंत्री आरके भसनिया सहित बोर्ड अधिकारी साथ थे।
रतलाम में बनाएंगे शॉपिंग काम्पलेक्स
रतलाम में भी बड़े शॉपिंग कॉम्पलेक्स बनाए जाएंगे। अभी फोकस पीएम आवास योजना व हाउसिंग बोर्ड की योजनाओं पर है। पत्रकारों से चर्चा में मोघे ने बताया जुलाई तक गृह निर्माण मंडल 52 करोड़ के घाटे में थे। 18 करोड़ की रिकवरी कर चुके हैं। मार्च 2018 तक घाटे से उबार देंगे। अफोर्डेबल हाउस प्रोजेक्ट में 2018 तक प्रदेश के 25000 लोगों को मकान देना है। अब तक काम अटल आश्रय योजना में हो रहा था। इसमें हाउसिंग बोर्ड को भी शामिल करने की कोशिश हैं। इससे हितग्राहियों को 1.5 लाख अनुदान भी मिल सकेगा। डिप्टी कमिश्नर दोहरे ने बताया डोसीगांव में 10 हेक्टेयर में हाउसिंग बोर्ड 161 करोड़ की लागत से 1600 मकान बना रहा है। महापौर डॉ. सुनीता यार्दे ने बताया डोसीगांव में ही नगर निगम 10 हेक्टेयर में मकान बनाएगा।
डोसीगांव में जमीन का निरीक्षण करने के बाद अधिकारियों को निर्देश देते मोघे।
hin_Deva hin_Deva hin_Deva mag_Deva hin_Deva hin_Deva